Jyväskylän poliisiasema ja Urhonkatu ovat nyt normaalisti käytössä ja eristykset on purettu. Kyseinen räjähde, sodanaikainen savukranaatti, osoittautui vaarattomaksi.

Lupapalvelun asiakas oli tuonut sovitusti mukanaan patruunoita, mutta selvisi, että hän oli tuonut myös kyseisen räjähteen. Poliisi vei räjähteen Urhonkadun poliisiaseman luiskaan, jonka jälkeen alkoi alueen eristys.

Poliisi ei epäile asiassa rikosta, mutta muistuttaa, että räjähteitä ei saa missään tapauksessa lähteä kuljettamaan minnekään. Epäillyistä räjähteistä pitää soittaa hätänumeroon 112.

Turvallisuuden varmistamiseksi Urhonkatu oli suljettu kaikelta liikenteeltä. Myöskään Urhonkadun puoleisten ikkunoiden läheisyydessä sisäpuolella ei saanut oleskella.

Tarkkana räjähteiden kanssa

Suomessa on vielä paljon rintamalta sotamuistoina tuotuja ammuksia, aseita, patruunoita ja muuta materiaalia. Valtaosa ammuksista on jo tehty vaarattomaksi poistamaööa niistä räjähdysaineet ja sytyttimet. Mutta paljon on vielä jäljellä toimintakuntoisia ammuksia, jopa käsikranaatteja. Esineet ovat usein perikuntien hallussa ja rintamalta muistot tuoneet ovat olleet kuolleena jo pitkiä aikoja. Perikuntalaiset eivät välttämättä muista, että vaarallisiakin esineitä tai ammuksia on olemassa. Niitä löytyy usein vanhojen varastojen siivouksen yhteydessä. Poliisi korostaa, että löydettyjä aseita, ammuksia tai räjähteitä ei saa lähteä kuljettamaan mihinkään. Oikea tapa on ilmoittaa asiasta poliisille. Poliisi välittää siitä tiedon sellaiselle viranomaiselle, jonka toimialaan kyseisen tehtävän hoitaminen kuuluu.